
Kurte 

Bira çandî ya kurdan pirani xwe dispêre wêjeya devki ü bêguman cureyeke girîng ya edebiyata devki ji 
kilamên dengbêjan in. Loma bûyerên civakî û siruştî bi kilamên dengbêjan hatine vegotin û bi bal nifşên nü ve 
hatine veguhestin. Bi vî awayî kilam bûne navgîneke girîng ya pêkanîn û parastina bîra civakî. Ev gotar li ser wê 
yekê radiweste ku erdhej, xela û nexweşî di kilaman de bi çi awayî bûne mijar, bi kîjan ziman û hestê hatine gotin 
û dengbêjan çawa qala bûyerên siruştî kirine. Di encamê de derket holê ku kilamên li ser êş, afat û bobelatan tevî 
cih û dîroka wê bi vegotineke edebî hatine qalkirin û bi piranî jî zimanekî jinane serdest e. 

Peyvên Sereke: Kilam, Dengbêj, Afat, Xela, Erdhej, Nexweşî 


Özet 

Kürtlerin kültürel hafızası büyük ölçüde sözlü edebiyata dayanmaktadır. Sözlü edebiyatın en önemli 
türlerinden biri de dengböjlerin kilamlarıdır. Dolayısıyla toplumsal olayların yanısıra doğal afetler de dengböjlerin 
kilamlarına konu olmuş ve yeni nesillere aktarılmıştır. Bu şekilde kilamlar toplumsal hafızayı canlı tutmanın ve 
korumanın önemli bir aracı haline gelmiştir. Bu yazıda deprem, kıtlık ve hastalık gibi konuların kilamlarda hangi 
duygularla, nasıl ele alındığı ve dengböjlerin olayları aktarma şekli üzerinde duruldu. Netice olarak kilamlarda 
doğal afetler ve hastalıklar aktarılırken edebi bir dilin kullanıldığı, zaman ve mekâna dair bilgilerin verildiği tespit 
edildi. Bununla birlikte genellikle kadınlara özgü bir anlatım biçiminin hâkim olduğu ortaya çıktı. 

Anahtar Kelimeler: Kilam, Dengbêj, Afet, Kıtlık, Deprem, Hastalık 


Abstract 

The cultural memory of the Kurds is largely based on oral literature. One of the most important genres of 
oral literature is the kilams of dengb&js. Therefore, in addition to social events; natural disasters have also been 
the subject of dengbêj kilams and handed down to the next generations. In this way, kilams have become an 
important tool for keeping and protecting collective memory. This article focused on how and with what feelings 
the subjects such as earthquake, famine, and disease were issued in kilams and the way dengböjs featured the 
events. As a result, it was determined that a literary language was used as well as information about time and place 
was given while conveying natural disasters and diseases in kilams. Meanwhile, it was also seen that a female- 
specific expression was dominant. 

1. Destpêk 

Zanista folklorê, li gor rêbazên xwe li ser çanda madî û menewî ya gelêrî lêkolînê dike, 
çavkaniyan berhev dike, li gor mijarê wan dabeş û şîrove dike û dinirxîne. Peyva folklorê 
peyveke hevedudanî ye. Ango ji du bêjeyan pêk tê ku folk di wateya gel de û lore jî di wateya 
zanist an jî lêkolînê de ye (Gennep, 2011: 151). Bi kurdî tê wateya zanista gelêrî an jî lêkolîna 
zargotin/zanista gel”, bi 

soranî “xelknasî” û bi zazakî “zanistiya şarî” tê gotin. Bi osmanî jî wekî “xalqiyat” û “hikmetî 
awam” dihat binavkirin. Ev têgeh, di nîvê duduyan ê sedsala 19an pê ve wekî têgeheke 
navneteweyî kete nav gelek zimanan. Bi almanî “die folklore”, bi fransî “le folklore”, bi îtalî 

li ser gel. Di zaravayên kurdî de ji bo zanista folklorê bi kurmancî 

“il folklore”, bi îspanyolî “el folklore” û hwd e. 

Ev têgeh di serî de tenê ji bo navê materyalan dihate bikaranîn, piştre ji bo navê vê 
disîplînê jî hate bikaranîn (Yıldırım, Pertev û yê din, 2013: 11). Bi kurtasî folklor ji zayinê heta 
mirinê, hemû hêmanên çanda madî-menewî yên di jiyana mirovan de, bi awayekî zanistî berhev 
dike, li ser wan lêkolînan dike, wan dinirxîne, şîrove dike û bi vî rengî pêşketina çanda gel nîşan 
dide û cudahî û hevbeşiyên di navbera vê çandê û yên din de dibîne (Artun, 2010: 16). 

Di vê nivîsê de li ber ronahiya çend mînakan wê behsa kilamên li ser afatên siruştî hatine 
gotin bê kirin. Lê beriya mînakan wê bi kurtî serencama wêjeya devkî ya kurdî bê dayîn ku 
kilam jî ji wê hêmanek e. 


2. Kurtenêrînek li wêjeya devkî ya kurdî 

Ji ber rewşa civakî, siyasî û erdnîgarî gelê kurd hêmanên çanda xwe piranî bi rêya wêjeya 
devkî parastine û gihandine ber destê nifşên nû. Ango kurdan berhemên folklorîk yên çanda 
xwe bi devkî, vegotinê neqil kirine û pêşve birine. Dema qala berhemên folklorîk tê kirin 
mebest ji wêjeya gelêrî çîrok, destan, kilam, metelok û yên din in. Heya sedsala 19an hema 
bibêje wêjeya devkî ya kurdan qet derfet nedîtibû li ser kaxizê bê nivîsîn û bi wî awayî were 
belavkirin. Helbet beriya vê wêjeya klasîk ya kurdan bi rêya medreseyê dihat nivîsîn, xwendin 
û bi rêya nivîsê li Kurdistanê dihat belavkirin. Heta hin berhemên klasîk wekî jêderk wêjeya 
devkî ji xwe re niqandibûn. Bo mînak Ehmedê Xanî (1650-1707) mesnewiya xwe Mem û Zîn 
li ser destana Memê Alan ava kiribû. Lêbelê bi vê berhema Ehmedê Xanî teşe û taybetiyên wê 
guherîbûn û ji qada wêjeya devkî derbasî ya klasîk bibû. Her wiha Feqiyê Teyran (1590-1660) 
di helbestên xwe de ji wêjeya devkî sûd wergirtibû û loma li gor berhemên din yên klasîk hê 

bêtir zelal û bi zimanê gel hatine hûnandin. 
Li gor tesnîfa Walter B. Ong çandên devkî du beş in. Çanda devkî ya pêşîn tu têkiliya 
WE bi nivîs û çapxaneyê tuneye, gelên xwediyê wê, çanda xwe bi rêya axaftinê vediguhezînin. 
Çanda devkî ya duduyan jî bi pêşketina teknolojiyê wekî amûrên ragihandinê radyo, têlefon, 
têlevîzyon û hwd. tê veguhestin. Ji bo vê jî pêşiyê tiştê ku wê bê ragihandin, tê nivîsîn û peyra 
bi devkî tê gotin (Çifçi, 2017: 23). Li gor vê tesnîfê, çanda kurdan ya devkî heya sedsala 19an 
bi rêbaza çanda devkî ya pêşîn ango bêyî nivîsê hatiye neqilkirin. Loma heya wê heyamê 
dikevine navbera çandên ku amûrê wan ê ragihandinê tenê dev e. Piştî ku rojhilatnas bi ziman, 
bawerî û çanda gelê kurd re eleqedar bûn êdî bi destê wan hêmanên çanda kurdî derbasî ser 
kaxizê bûn. Bi qasî tê zanîn berhevkariya di warê folklara kurdî de herî pêşîn Auguste Jabayê 
(1801-1894) polonyayî di navbera salên 1848-1866an de li Erziromê balyoziya Rûsyayê kiriye. 
Di wê heyamê de Jaba li ser ziman û wêjeya kurdî xebitiye. Akademiya Zanistê ya Rûsyayê û 

Mûzeya Asyayê ji bo xebatên Jaba piştgiriya wî kirine. Her wiha rojhilatnas Albrecht Bernhard 
Dorn (1805-1881) bi pêşniyazên xwe rê li ber Jaba xistiye da ku li ser folklor, ziman û edebiyata 
kurdî û her wiha etnografya û dîroka kurdan bixebite. Jaba li Erziromê di sala 1854an de bi 
Mela Mehmûdê Bazîdî (1797-1867) re bûye heval û ji wî kurmancî hîn bûye. Piraniya xebatên 
xwe yên li ser zimanê kurdî û kurdan bi xêra wî û bi hev re pêk anîne. Ji xebatên Jaba ya herî 
girîng “Receuil de Notices et Extraits Kurdes” e ku xebateke li ser metnên kurdî ye. Jaba li ser 
ferhengan jî xebitiye, ferhenga Kurdi-Fransi û ferhenga Fransi-Rüsi-Kurdi amade kiriye. 
Margarîta Borîssowna Rudenkoyê (1926-1976) di sala 1957an de xebata xwe ya bi navê 
Koleksiyona A. Jaba-Destnivîsên Kurdî daye çapê. Ev xebat ji bo rojhilatnasî û kurdolojiyê 
çavkaniyeke sereke ye (Celalî, 2016: 49). 

Bazîdî dema tevî Jaba dest bi xebatê dike, merivekî rispî û zana ye û li gelek deverên 
Kurdistanê, Îranê û bajarên Osmanî geriyaye. Loma haj bi wêjeya kurdî ya klasîk û devkî heye 
û gava karê berhevkariyê dike, gelek çîrok, gotinên pêşiyan, şîret û pendên bav û kalan kom 
dike (Mokri, 1970: 65, 95, vgz. Pîrbal, 2000: 7). Mela Mehmûd hinek berîte, lawij û kilamên 
ku di nav kurmancan de li şîn û şahiyan de gelekî tên gotin jî berhev kirine. Bo mînak Der 
Mecalis, Kilamê Keçan, Gewrê û Xelîl Beg, Stranêd Kurmancî, Zenbîlfiroş, Qewlê Hespê Reş 
(Marûf, 1973: 8, 10, vgz. Pîrbal, 2000: 7) ji wan yên sereke ne. Ji van berhevkirinên li ser 
stranan yeka herî girîng jî kilama keça kurd Gewrêya Êzdî ye. Ev kilam behsa evîna Gewrê û 
Xelîl Begê kurê Ebdî Paşayê ku di sedsala XVIIIan de ji pêşdehatiyên Eleşgirê ye, dike. Ji ber 
van xebatan Bazîdî wekî kesê kurd yê ku ewil berhevkariya folklora kurdî kiriye tê pejirandin 
(Binetarî, 2015: 29, 32). 

Bi rastî her çendî meriv bi vî awayî destpêka berhevkariya folklora kurdî heya 1850yî 
bibe jî ev nebûye kevneşopî û ji xwe re di nav civakê de cih negirtiye. Heya ku di sala 1912an 
de li ser plakên kevirîn deng hatin qeydkirin (Gazeteduvar, 2017). Piştre bandên teyîban têne 
dagirtin, radyoyên kurdî weşanê dikin rewşa li ser çanda devkî ya kurdî bi vî awayî dewam 
dike. Di serê sedsala 20an de êdî qeydên kurdî hatine tomarkirin, piştî weşana radyoyaya 
Rewanê, Bexdayê, Tehran û Urimiyeyê pêvajoyeke nû dest pê kiriye (Akyol, 2007: I/28) û 
kilam, stran û destanên dengbêjan gotine hatine tomarkirin. 

3. Wekî çavkanî, saziya parastin û ragihandinê dengbêjî û kilamên dengbêjan 

Dema qala çanda devkî ya kurdî tê kirin beriya çîrok, qewlik, lawij û qesîdeyan kilam 
(Kardaş, 2013: 148) û stran (Çelik, 2016: 641, 642) tên bîra mirovan. Jixwe wekî li jor jî behsa 
we hatibû kirin jêdera bîra civakî ya kurdan xwe dispêre wêjeya devkî û ji wêjeya devkî jî 
kilamên dengbêjan diyarker in. Di nav civaka kurdan ya ku ji ber rewşa erdnîgarî, siyasî û aborî 
ji hevdu dûr ketiye, saziya ku di navbera wan de têkilî daniye, ew li ser nirxekî berhev kirine, 
dengbêj û kilamên wan in. Dengbêjên ku ji ber teşeyê jiyana xwe û rewşa xwe ya aborî li gelek 
deverên Kurdistanê geriyane, li ber destê dengbêj, qewlikbêj û şairan perwerde bûne, di vê 
heyama perwerde û gerên xwe de ji wê bîra dengbêj û çîrokbêjan sûd wergirtine. Di vê pêvajoya 
“perwerdehiya” xwe de him ji hêla kemilandina paşxaneya xwe ya ilmî -meseleya ku li ser 
kilam tê gotin, bûyerên dîrokî û nû yên wekî şer, mêrkuştin, erdhej, xela û hwd.- him jî ji hêla 
şêwaz û awayê bikaranîna deng de xwe pêşva birine. Bi saya van gerên wan û kilamên wan him 
di nav civakê de bîreke hevpar çêbûye, him rojeveke zindî pêk hatiye û him jî peywira 
çapemeniyê îcra kirine. Lewra dengbêj gava ji herêmekê çûye herêmeke din agahiya bûyer û 

qewimînên wê derê ji bi xwe re biriye (Kardaş, 2012: 202). Li gel vê çand, erf û edet û ziman 
jî bi xwe re biriye. Dengbêjan dema di şevbihêrkan de, li cem axa û began, di civata giregir û 
maqûlan de ji wan re pêşiyê qala çîroka kilamên xwe kiriye û peyra jî dest avêtiye kerika guhê 
xwe û ji wan re kilam gotine. Bi vî awayî çend peywir bi hev re îcra kirine: 
1. Bi vî karê kilamgotinê di nav civakê de bûye wesîle ku şêniyên gund li hev bicivin. 
2. Bi saya kilaman şahiyek li dar ketiye û dem xweş derbas kirine. 
3. Dengbêjan dema qala çîroka xwe kirine, guhdar him ji bûyerên dîrokî û him jî ji 
qewimînên nû yên li herêmên din agahdar bûne. 
Dengbêjan, bi kilamên xwe, bîreweriyeke dîrokî û civakî pêk aniye. 
5. Bi zimanê edebî yê ku bi hunerên edebî xemilandî ye tevkarî li zimanê gel kiriye û asta 
axaftinê xurt kiriye. 

Meriv dikare van xalan hê jî zêde bike, lêbelê rastiyeke diyar e ku ev hemû peywir di nav 
şert û mercên wê demê de bi rêya dengbêjan û kilamên wan pêk hatine. Lewra her çendî di wan 
heyaman de li Kurdistanê medrese hebûn û heya astekê karê perwerdekirinê hildabûn ser milê 
xwe jî ji ber taybetiyên xwe yên zimanî, naverok, mifredat û armanca perwerdeya li vî dezgehî 
tenê bi aliyekî civakê re sînorkirî dima. Hemû civakê ango jin û zarok, kal û pîr û yên din ji 
perwerdeya medreseyê sûd wernedigirt. Lê civatên (şevbihêrkên) ku dengbêjan lê kilam digotin 
ji bo her aliyên civakê vekirî bûn, zimanê wan yê gel bû, mijara ku kilam û çîrok li ser dihate 
gotin bala her kesî dikişand. Her çendî hinek kilam dîdatîk bûna, agahî bidana muxataban jî ne 
mîna dersdayîna fermî bûn. Ji ber van hemû taybetiyan saziya dengbêjiyê di avabûna bîra civakî 
ya kurdan de xwedî bandoreke mezin e. Di vê çarçoveyê de mirov dikare bibêje ku dengbêj 
wekî berdevkên dawî yên mîrateya çanda devkî ya kurdan tevgeriyane (Çifçi, Öztürk 2020: 42). 
Ji ber ku dengbêj, çawa ku di kilamên xwe de qala çîrok, destan û bûyerên dîrokî dikin, her 
wiha qala bûyerên rojane yên wekî şer, evîn, keçrevandin, hezkirin, bêbextiyê jî dikin. Mîna 
van meseleyên civakî, bûyerên siruştî yên wekî afat, bela, qeza, xela û erdhejan jî dibin mijara 
kilaman. Loma meriv dikare li gor xalên sereke mijarên kilaman wiha dabeş bike: 


a. Destan 

b. Bûyerên dîrokî 

c. Şer 

d. Evîn/hezkirin 

e. Bobelatên siruştî 
f. Kilamên dawetan 


Ji bo derbirîna hestan kilam û stran navgînên pir kêrhatî ne. Dengbêj piştî ku ji hêla 
perwerdeya di nav kevneşopiya dengbêjiyê de digihêje asta gotin û çêkirina kilaman, li ser 
bûyeran (şer, evîn, afat û hwd.) kilaman dibêje û her wiha kilaman diavêje ser kes/ên ku di 
qewimînan de tişt hatine serê wan. Ango ji bo civakeke ji navgînên modern (wekî roman, çîrok, 
fîlm, şano û hwd.) yên derbirîna hestan bêpar, navgîna herî kêrhatî kilamên dengbêjan in. Ji ber 
vê kêrhatîbûna wê îro jî piştî ku teknolojî ew çend pêş ketiye, bi rêya gelek amûrên teknolojîk 
hest tên diyarkirin, ev saziya dengbêjiyê dîsa jîndariya xwe didomîne. 

4. Di kilamên dengbêjan de afatên siruştî 

Di kevneşopiya dengbêjiyê de gelo li hember bûyerên siruştî kilam bi çi awayî hatine 
gotin, zimanekî çawa hatiye emilandin û dema dengbêj kilaman dibêjin xwe dispêrin kîjan 
bingehê û hesta serdest kîjan e? Bersiva van pirsan dê encamên girîng derxe holê. 

Wekî ku li jorê jî hat diyarkirin dengbêjan di civaka kurdan de karê diyarkirina hestan, 
agahdarkirina civakê, şakirin û hişyarkirina gel hildane ser milê xwe. Di vê gotarê de em ê di 
çarçoveya bûyerên siruştî de bi navgîniya çend mînakan vekolin ka dengbêjan li hember van 
bûyerên diltezîn û ne xweş, êş û kedera kesên ku ji ber bobelat û afatan zirar dîtine çawa anîne 
ziman. Bi rastî çarçoveya êş û kederê pir berfireh e û gelek bûyerên rojane dikevine ber. Lê ji 
ber sînorê vê nivîsê û armanca wê, em ê tenê bi çend xalên sereke wekî erdhej, xela û nexweşiyê 
binirxînin. 


4. 1. Di kilaman de erdhej 

Kurdistan li ser xetên erdhejê ye û di dîrokê de gelek caran erdhej lê qewimîne. Di encama 
van erdhejan de gelek kesan jiyana xwe ji dest daye û ev bûyerên siruştî bûne mijara kilamên 
dengbêjan. Piştî van karesatan milet şîna miriyên xwe kiriye, dengbêjan kilam avêtine ser 
miriyên xwe. 

Dengbêj Kerem Santor li ser erdheja Wan-Erdiş& ya sala 2011an kilamekê dibêje û di vê 
kilamê de bi teswîrên pir balkêş yên di nav jiyana rojane de watedar in qala şekl û hêza erdhejê 
dike. Wekî ku di gelek kilaman de tê dîtin beriya dest bi kilamê bike dibêje ev kilama li ser 
erdheja Wan-Erdîşê ye û peyra seba rewşa dengbêj ya derûnî diyar bike wiha dest pê dike û 
qala erdhejê dike: 


“Serê mi dêşe dilê min ji dilanî din e. Wêrana Wan û Erdîşê birao tevdîra her çar 
mehê zivistanê sir û serma€ dîne, ne bihar e ne paîz e î birao ne havin e, zivistan 
e dereca sermaê sî û çend dereca dibîne. Wörana Wan û Erdîşê mitani genimê 
meriv têxe hindirê bêjingê bira di xwe de dizvirîne. Cara Wanê mîtanî sîtila meriv 
bide ser dara çamê ji xwe re dikelîne. Bînayê deh danzde qata biroa di ser hevdu 
de hildişîne, di binê bîna da hewar gazî birao fîxan zarî wî qîrîn e. Ez vê sibê 
diçûme ber bînayê mi dêna xwe didaö dozer ketiye bînaê, bînayê hildişîne. Cinaza 
birao li ser cinazaya hiltîne ez digerim nagerim birao cinazê herdu birayê lê dayê 
tinîne. Mi dî ji min ra gotin daê, xuşkê ew qata tu lê digerî eva nîne, ew qata tu lê 
digerî qata jêrîn e. Ez jorda peya bûm, ema birao quwet, taqet di çokê mi da 
tunîne, ez peyayî ber derê herd qatê birayê xwe bûm birao min dêna xwe didaê 
derê herdu biraê min tijî û qapalî ne. Ez vegeriyam...” (Santor, 2017). 


Wekî tê dîtin dengbêj kambaxî û wêraniya li pey erdhejê mayî, teswîr dike. Erdhejeke 
wisa mezin çêbûye ku xanî hilweşiyane, meriv di bin kavilên xaniyên pirqatî de mane, serdem 
zivistan e û hewa pir sar e. Ango ji gelek aliyan ve şert û merc zor in. Di vê reşwa xirab de 
cinaze ketine ser hevdu, her kes ketiye heyra merivên xwe û ji bo wan bibînin an jî ji bin kavilan 
derxin dixebitin. Di vê benda kilamê de ji devê jineke di nav kavilan de li du birayên xwe digere 
salixê dijwarî û encama xirab ya erdhejê tê dayîn. 

Kilamên dengbêjan çawa ku ji bo ragihandina bûyerên siruştî, parastina dîroka dûr û nêzîk 
ya kurdan bûne navgîn her wiha ji bo wêjeya devkî ya kurdî jî çavkaniyeke hêja ye. Lewra di 
hinek kilaman de dengbêj di destpêk û nav kilamê de bi çîrokî qala mijarê dike û paşê bi kilamkî 
bûyerê radigihîne. Ev kilama navborî ya Dengbêj Kerem Santor jî ji hêla vegotin, şibandin û 
teswîrê ve dewlemend e. Ji bo bandor û mezinbûna erdhejê were nîşandan, ewil hêza lerza 

erdhejê û genimê di bêjingê de tê böjingkirin û genimê di bêjingê de digere, dizivire berawirdî 
hev dike û her wisa erd û avahiyên lê zelzele çêbûye dişibîne hevdu: “Wörana Wan û Ercîşê 
mîtanî genimê meriv têxe hindirê bêjingê bira di xwe de dizvirîne. Cara Wanê mitani sîtila 
meriv bide ser dara çamê ji xwe re dikelîne.” Di van herdu halan de jî ew tiştê di bêjing û sîtilê 
de dizivire, dikele û tev digere, diçe û tê. Bi vê hevşibandinê rewşa dijwar û xeternak hatiye 
diyarkirin. Jixwe êş û kedera ji ber miriyan di hemû kilamê de bi deng, gotin û lorandinê tê 
nîşandan. 

Dengbêj Nûroyê Meter ji li ser erdheja ku di sala 1976an de li Wanê çêbûye kilamekê 
dibêje û ew kilam jî ji devê jinekê tê gotin: 


“Axx li minê yar felekê... Dinya milkê bavê lo kesî nîne, yaniş nebe bira ev feleka 
me diye hezar salî ji kesî ra namîne... Lê lê dayê rebenê halê vê dinyayê... Ez 
nizanim lawo çi bû çi qewimî çi çiriya, wa sala 76a meha Qasimê 24ê meha roja 
Çarşemê sehar me derbas bû zelzele çêbû, tofan rabû li me. Gurîn kete behrê çil 
û çiyayê. Min dît gurîn kete behrê birao... Koşk sera dîwar hilşiya, çolix çoçixê 
min temam li hundir hevdu qelibîn mîna berxoyê mîya yî digotin ez reben 
dikaliyam...” (Meter, 2017) 


Di berdewama kilamê de jî tê dîtin ku bi dengê dayikekê hewar û gazî tê kirin, ji ber êşa 
mirina zarokên xwe dayik alîkariyê dixwaze. Her wiha îfadeyên jin bi kar tînin yên wekî 
“nexweşên mala bavê min”, “mala bavê min”, “ez reben” di berdewama kilamê de jî pir tên 
gotin. Wekî din ziman, teswîr û teşbîhên hatine bikaranîn jî ji hêla edebî ve vegotinê xurt dikin. 
Zarîn û nalîn ji bo rewşa xirab bê fêmkirin tevî dengê dengbêj dibin. 

Mînakên bi vî rengî yên li ser erdhejan pir in û meriv dikare lîsteyê dirêj bike. Lêbelê ji 
van herdu mînakan jî tê dîtin ku dengbêj bi kilamên xwe him ji bo pêkhatina bîra civakî bûyeran 
neqil dikin, dem û cih bi eşkere kifş dikin û him jî hûrgiliyên erdhejê yek bi yek tînin ziman. 
Bo mînak Dengbêj Nûro di vê kilama xwe ya navborî de çawa ku dijwarî û meziniya erdhejê 
tîne ziman, rewşa xirab ya erdhejzedeyan jî li ber çavan radixe. Her wiha erdnîgariya ku erdhej 
lê bi bandor bûye jî diyar dike. Li gor kilama wî ji bilî Wanê vê erdhejê li navçe û bajarên 
derûdorê jî -Patnos, Bazîd û hwd- bandor kiriye. Her wiha qala helwesta rêvebirên herêmê û 
serok, leşker û xebatkarên dewleta tirk, rûs û îranî jî kiriye. Wekî din çawa ku aliyekî ve meriv 
tên hewara birîndar, nexweş û miriyan ji aliye din ve jî diz û talankar jî seba xirabî û şêlandinê 
ketine nav cinaze, mal û milkê wan. Bi rastî dema guhdariya vê kilamê tê kirin rewşa xirab ya 
ji ber erdhejê çêbûye ji hemû aliyan ve tê dîtin. Ev yeka jî fonksiyona kilaman ya di parastin û 
neqilkirina afatên suriştî de dide xuyan. 


4. 2. Di kilaman de xela 

Sedemên rabûna xelayê curbecur in. Nebarîn an kêmbarîna baranê, derketina şerên mezin 
û di encama wê de koçberbûn egerên sereke yên xelayê ne. Ji ber vê rewşa xirab meriv nikarin 
xwarinê peyda bikin, di nav gel de tengasî û hewcedariyên gelekî mezin derdikevin holê. Li gor 
ku kal û pîr qala serdaboriyên xwe dikin, çîrokbêj dikin mijara çîrokên xwe û dengbêj kilaman 
diavêjine ser wan di heyamên xelayê de, ji ber halê dijwar, ji nêza (birçîbûn) gelek meriv dimrin. 
Bi piranî jin û zarok dikevine ber pêla vê afata siruştî. Dengbêj Keremê Kor dema kilama li jêr 

dibêje, diyar dike ku ev bûyer qewimiye, ango teqez rast e. Keremê Kor -ku xwe wek 
Bilbilî” dide nasin- beri ku dest bi kilamê bike ta bi derzî re dike!* û yek bi yek lehengan dide 
nasîn, hûrgiliyên bûyerê, sedem û encaman diyar dike: 


Şerq 


“Gulê hebû qîza Fetullah Begê wû; Hesenî wû; Kurdmal, Milazgirê qîza Fetullah 
Begê, jina Feyatê Millî bû. Ez we tê da serwext bikim mîna ajansê. Mêr top kirin 
birine eskeriyê. Ûris kete nava jin û zaran bê erzî kir. Du kurê Gulê ji Feyat hebûn: 
yekî du salî, yekî sê salî. Gulê herd zarê xwe kire xênî, derî ser da kilît kir, çû 
gihîşte mala bavê xwe. Ew herd zarê wê, kurê wê serê xwe dane ser hev, birçîbûna 
ber kopê tendûrê herdu nêzda mirin...” (Kor, 2017) 


Di vê kilamê de Dengbêj Keremê Kor pêşiyê çîroka vê bûyerê dibêje û rewşa xirab ya wê 
hingê di nav milet de li dar e, tîne ziman. Bi gotina wî şer e, bi ûris re şer dikin loma mêr birine 
leşkeriyê û jin û zar bêxwedî mane. Gulê piştî ku mêrê wê dibin leşkeriyê, leşkerên ûris dikevin 
nav malan û xirabiyê li wan dikin herdu lawên xwe di mal de dihêle û diçe mala bavê xwe û 
zarokên wê ji birçînan di mal de dimirin. Paşê bavê Gulê, Fetullah Beg, keça xwe Gulê ya ku 
mêrkirî ye û mêrê wê li leşkeriyê ye, di ber du barê cehê de dide mêr. Li vir gava meriv bala 
xwe dide bazara di navbera Fetullah Beg û kesê dixwaze Gulê bixwaze -Remoyê Qeregêçî- pir 
ecêb e. Fetullah wekî qelend du bar genim û du bar jî ceh, ango çar bar zimhêrê (dexl û dehn) 
dixwaze û Remo jî dibêje “Na/ Tenê du bar cehê min heye.” Ji vê jî halê milet yê ji ber xelayê, 
tunebûna xwarinê diyar dibe. Lêbelê ji hêla din ve dema Feyat tezkereya xwe distîne û vedigere 
mala xwe, pê dihese herdu kurên wî ji birçîna mirine û jina wî jî çûye mala bavê xwe. Ew jî 
diçe mala xezûrê xwe û meseleyê dipirse. Li vir Feyat ji Fetullah Beg re dibêje, “Xezür li dewsa 
bavê merivan e. Çawa dibe tu xwedî li jin û zarokên min derneketî?” Lê Fetullah Beg rastiyê 
nabêje û dibêje “Jina te daye pey peyayekî tirk û çûye Siwêregê, Deşta Bişêriyê.”* Ango ji bo 
xirabiya xwe veşêre derewan dike. Çaxê Remoyê Qeregêçî hatibû dew û doza keça wî kiribû, 
wî gotibû zavayê min miriye. Piştî Feyat bi saxî ji şer vedigere, ji wî re jî dibêje “Jina te, Gulê, 
reviyaye çûye.” Piştî vê Feyat diçe li ser rêya koça Remo disekine û jina xwe Gulê bi kitan û 
kofî xemilandî di nav koçê de dibîne. Gulê û Feyat yek bend diavêjine ber hevdu: 


“Gulê girya got lê lê lê lê lê ... Wê Gulê way... Gulê girya go Feyato ez gul im da 
ser kevir im, ez hîva ser û bin im. Qîza Fetö Hesenî me, jina te hefi sala me, min 
tu inda kiribûyî. Remoyê Qereqêçî bisilmantî kir ez girt bi borca li xwe mar kirim. 
Tu pirsê dipirsî niha li cem Remo disekinim... 

Feyat disa go Gulê lê lê lê bahar e. Te mala xwe bar kiriye bi girarî ev çito ciger 
bû malik xirabê te herdu zarê xwe li ber dîwara danî, te destê xwe dabû kê? Te 
xwe ra newarî, te mal şewitand vî derdî vî zirarî... 


* Ta bi derzî ve kirin: Biwêjeke kurdî ye. Tê wateya vegotina bûyerekê ya bi hûrgilî. 


* Di vir de nakokiyek xuya dike. Ji ber ku di kilamê de navê “Remoyê Qeregêçî” derbas dibe. Tê fêmkirin ku ew 
zilam ji herêma Sêweregê a Rihayê ye. Lêbelê di berdewama peyvê de behsa “Deşta Bişêriyê” (di navbera Batman 
û Bidlîsê de ye) dibe ku ev her du herêm gelekî ji hev dûr in. Dibe ku dengbêj hay ji van herêman tunebe û ji kîsê 


xwe ev lê zêde kiribe. An jî di avakirina kilamê de şaşîtî hebe. 

Gulê girya go, Feyato kuro felekê çima li me ha kir? Mihaciri li me peyda kir 
xelayî li me rakir, ûris namusa me tarûmar kir. Ez jin hirmet mi rêya rê nedît min 
kire xênî pişta xwe pêva kir, ewê birçîbûnê herd zarê te pêş çavê min du quriş çar 
pera kir...” (Kor, 2017). 


Dema li ser vê kilamê û gotinên wê tê rawestîn dijwariya xelayê tê xuyanê û derdikeve 
holê ku ji ber şer û xelayê meriv dikevine çi halên xirab. Dayika ku di hemû civakan de 
çavkaniya şefqet, hezkirin û fedakariyan, piştî ku hal pir çetin dibe êdî ji bo zarokên xwe dibêje 
“...ewê birçîbûnê herd zarê te pêş çavê min du quriş çar pera kir...” Loma dema qala bûyerên 
şer, xela, rev û mihaciriyê tê kirin seba zor û zehmetiya wê bê nîşandan wiha tê gotin “Dê 
weledê xwe diavêt”. Bi rastî jî rewşeke vê biwêjê rast derxe qewimiye û ev kilama qala wê 
rewşê dike. Ev yeka jî girîngiya dengbêj û kilamên wan ya di warê ragihandina bûyerên dîrokî 
de bi awayekî eşkere nîşan dide. 


4. 3. Di kilaman de wekî mijar nexweşî 

Wekî bûyereke siruştî nexweşî jî bûne mijara kilaman. Dengbêjan li ser nexweşî, derd û 
kulên merivan gelek kilam gotine. Lewra bi nexweşiyê êş û elem ketiye dilê merivan, 
hezkiriyên wan mirine, ji hevdu qetiyane. Di kilaman de ev bûyer bûne mijar. Wek mînak emê 
li vir behsa çîroka Heso û Nazê -ku bi kilamkî jî tê gotin- bikin. Ev kilam/çîrok, li ser nexweşiya 
Heso û jina/dergistiya wî Nazê û tiştên li ser wê qewimîne, hatiye avakirin. Dema ev kilama tê 
guhdarkirin, tê fêmkirin ku nexweşî bûyereke tebiî ya çiqasî dijwar e. Gelek versiyonên vê 
çîrok/kilamê hene û em ê li vê derê ji devê Keremê Kor çend bendan bidin: 


“Li ku dima Geliyê Zîla kêderê Saxir Begê îca em bêjin Hiso Hemoyî bû, Nazê 
Mikaîlî bû. Hiso him reîs bû him maqûl û him jî şair bû. Xelata Xudê ba lê rabû, 
kotî bû. Gund wê da kolikek çêkirin du gurz birin kirine kolikê, Hiso nivînan ve ji 
gund avêtin. Wexta biçûya avê satila xwe datanî, biçûya êrdû arisê xwe datanî, 
ha hankê gihayê binê wî dadişand, kêm xuna wî dişûşt, zimanê wî paç kir, melhem 
birîna wî da go, “Ya rebbî tu derdê Hiso bidî min, em tev herine hizûra Xudê.” 
Gelî cimaetê! Ev kilamana têne ser jinê esil bêesil, guhê xwe bira rind bidinê. 
Dane Eliyê Hesen 4xa, kêleka Erdîşê Çilkaniya, sed siyar, berbî hatin ku Nazê 
biherin. Du camêr çûne ber kolikê, go tu bizanî mirin heq gor ferz e. Dergistiya 
te yekî din ra dibin. Go herin bêjinê bira bêerziya neke, bira bê em hev biwînin ez 
wê razî me de Xudê wê razî be. Camêra çû Nazê ra go welle Hiso digrî diwê bira 
bê, mi biwîne here. Nazê destê berbiya xwe paç kir. Go bira siyar defê nexin, ez 
herim Hiso biwînim werim. Siyar gund sekinîn. Nazê berbiya xwe çûne ber kolikê. 
Go Hiso xatirê te, go Nazê ser çevê mi bavê mi ra hatî. Vira rûne hefi bendê min 
hene, te ra bêjim here. Hefi hew bend Hisoyê bêje, serê Pêxember kim Nazê 
negotiye. Ew çûne emrê Xudê. Şerq Bilbilî, Kerem evê kilamê boy xatirê Hecî 
Ûsiv, Îbrahîm, cimaeta dorê. Dibe Cango jî were wan dera guhê xwe bide, ewa 
axayê çiya ye ha.” (Kor, 2017) 

Heya vê derê dengbêj bi çîrokî gala mijarê dike. Helbet gelek versiyonên vê meseleyê 
hene û ji hevdu cuda ne. Lêbelê ji ber ku mijara me bi taybetî ne ew e em ê li ser wê ranewestin. 
Li vir tiştê derketiye holê hezkirina di navbera jin û mêrekî, du dildaran de ye. Ji ber nexweşiya 
kotîbûnê/cuzamê ya ku meriv ji hev hildidin, Hiso ji gund derdixin, ji malbata wî, birayên wî 
tu kes lê xwedî dernakeve. Lê Nazê ligel tirsa hildana nexweşiyê Hiso ji bîr nake. Çi çaxê 
firsendê dibîne, ji bo avê, ardûanîn* û hwd. diçe cem Hiso, derdora wî paqij dike, birînên wî 
derman dike. Ev jî nîşana wefa û hezkirina bêberjwenedî ye. Tiştê jiyanê, hevaltiyê, jin û 
mêrtiyê watedar dike jixwe ev e; hezkirina bêberdêl. Bi rastî li vir di navbera Gulê û Nazê de jî 
ferqek derdikeve holê. Gulê piştî xela radibe, birçî dibe û ûris dikeve nav milet, her du kurên 
xwe yên piçûk diterikîne, diçe. Lê, Nazê ligel ku heft salan li benda Hiso maye, dîsa wî 
naterikîne, heta wekî tê dîtin dua dike, dibêje: “Bira nexweşiya Hiso derbasî min be da ku em 
bi hev re bimirin û derkevin hizûra Xwedê.” Lê, Gulê jina heft salan ya Feyat, wisa nake. Li vir 
qalibên wekî “heft salan” jî balê dikşîne. Di her du kilaman de jî di rolên sereke de jin hene. Ev 
yeka jî seba bi rêya naskirina civaka kurd nîşan dide ku kilamên dengbêjan çavkaniyên girîng 
in. 

Li gor kilama Dengbêj Keremê Kor, yê ku kilamê dibêje Hiso ye, ne Nazê ye. Ev yeka 
berevajî versiyonên din yên vê kilamê ye. Hiso wiha dest bi kilama xwe dike: 


“Dewranê, dewranê, dewranê hey... 

Lê lê Nazê binê bihar e, dile min hêlîna teyrê zarî, ewê heywanê hêlîna xwe çêkire 
ser evdalê Serhedê reşûtarî. 

Ya hate serê Hisoyê Heso* bira neyê sere Eyûbê kurmaxwarî. Îsal hefi sal e êşê 
hestiyê mi xwarî. Weyla mi sêfilê mi hustî xwarî... 

Lê lê Nazê lê binê bihar e, dilê min hêlîna teyrê sîmir e, 

Bayê rohilatê lê dixe, bayê roavayê guregur e. 

Eva zemanê em ketinê bextê mino Naza min nabire. 

Dergistiya mina hefi sala bû kurê xelkê îro dergistiya min mi bikire. 

Kotîbûna bilbil çevê min nayê, Nazê xatirê xwe dixwaze wê bizvire. 

Ax weylo Nazê, sêfîl û belengazê, îsal hefi sal e bêmirazê, dilê min pilête ewrê ser 
xaylazê, 

Gerdena te tenike ji şûşa Şîrazê, 

Şikurdarê Xudê me, ciyê mi çêke here tev xelkê razê 

Nazê wey... Nazê go Hiso xatirê te...” (Kor, 2017) 

Nexweşiyê her du dergistî ji hevdu qetandine, dûr xistine. Lê ne tenê nexweşiyê her wisa 
civak, gund û malbata Nazê jî ew ji hevdu dûr xistine. Bi wê ji nemane, hê Hiso xweş, li ser 
rûyê dinyê, ji bo qelend -ev di çîroka Gulê de jî hebû- mal û milkê dinyayê Nazê dane mêr. 
Kilam ji aliyekî ve hest, hêvî û hezkirina Hiso û Nazê tîne ziman û ji hêla din ve jî bi zimanekî 
edebî, teswîr û teşbîhên rewşa diltezîn, evîn, hesret û wefakariya wan ji me re destnîşan dike. 


* Ardû: Peyveke xwerû kurdî ye. Ji peyvên ar (agir) û dû (dûxan) çêbûye. Peyveke giştî ye. Ji bo hemû têkberên 
şewatê (êzing, qirş û qal û hwd.) tê bikaranîn. 

* Di hin kilaman de navê lehengê kesê nexweş Heso ye, lê li vir Heso navê bavê Hiso tê xuyanê, ango kesê nexweş 
Hiso ye. Loma me di şîroveya kilamê de navê Hiso bi kar anî. 

Di literetura dengbêjan de mînakên kilamên ji ber êş û nexweşiyan gelek in. Di kilama bi 
navê Temo a Evdalê Zeynikê de, Evdal ji gazinên xwe yên ji ber korbûnê ji qulingê xwe yê 
baskşikestî re dike. Evdal korbûna her du çavên xwe û her du baskên şikestî yên qulingê 
berawirdî hev dike û ji ber vê rewşa xirab derd û kula xwe dide der. 


4. 4. Di kilaman de zimanê jinane 

Her çendî di nav kurdan de jinên bi dengbêjiya xwe hatine nasîn li gor mêran kêm bin jî 
dema meriv bala xwe dide kilaman û bi piranî jî yên li ser bûyerên dilşewat, mirin, kuştin û 
şeran kilam bi devê jinan, ango peyv û gotinên wan derdikevin holê. Lewra zimanê di kilaman 
de hatiye bikaranîn rengê wan dide. Teswîr, awayê qalkirinê jinkî ye. Bazil Nikitin (1885-1960) 
jî xwedî wê baweriyê ye ku di nav kurdan de helbestên lîrîk îlhama xwe ji hestên jinan 
werdigirin. Bi ya wî kilam, lorî, romansên kurdan piraniya wan ji teref jinan ve hatine nivîsîn, 
ango gotin (Nikitin, 1991: 187). 

Bi rastî ev yek jî bi rola jinan ya di civaka kurdan re eleqedar e (Çifçi, 2015: 118). Belê 
li hember bûyerên dilşewat her kes hestê xwe tîne ziman, dibêje, dilorîne lê yên dengê xwe 
bilind dikin, li xwe dixin, rûyê xwe vedirûn bi piranî jin in. Ev yeka ji bo em çawahiya civaka 
kurdan, cihê jinan ya di civakê de nas bikin daneyên giranbiha ne. 

Wekî di kilamên mînak hatin nîşandan de jî tê xuyanê dengbêj ji devê jinan kilamên xwe 
dibêjin û yan jî kilam yên jinan in û ji wan girtine. Bi rastî ev yek di gelek kilamên li ser bûyerên 
bi vî rengî hatine gotin de wiha ye. Yanê bi ziman û şêwaza jinan qala mijarên dilşewat tê kirin. 
Wekî li jor jî hat destnîşankirin, ev yek di civaka kurdan de bi rol û statuya jinê re eleqedar e. 
Her wiha di van bûyeran de kesayetiya jinê ya hestî jî xwedî bandor e. Heke em van sedeman 
xal bi xal dabeş bikin em dikarin wiha bibêjin: 

1. Ji ber kesayetiya jinê ya hestyarî bi piranî di bûyerên mirinê de ji devê jinan kilam 
derketine holê. Lewra jin di van bûyeran de hestên xwe venaşêrin, wan bi eşkere didin 
der. Heta heke hestên xwe nedin der, negirîn ev tevgera ji bo wan wekî şerm û kêmasî 
tê qebûlkirin. Bereksê jinan mêr hinekî giran û waqur tev digerin, hestên xwe bi 
axaftinê, giriyekî veşartî diyar dikin. Jixwe nêrîna “mêr nagrîn” li Kurdistanê û her wiha 
herêma Serhedê wekî rastiyekê tê qebûlkirin. 

2. Jin bi rola xwe ya dayiktî, jintî, xuşktî û yan jî keçîtiyê tev digere. Di bûyerên diltezîn 
de di kîjan rolê de be li gor wê tev digere. Heke xuşk be ji bo birayê/n xwe digrî û 
dilorîne. Ev kilama navborî mînaka vê yekê ye. Heke dayik be seba zarokên xwe, jin be 
seba mêrê xwe, keç be seba bavê xwe û hwd. digrî û kilaman diavêje ser wan. 

Bi rastî ev mijara him ya derûnnasiyê ye û him jî mijara civaknasiyê ye û ji bo rola jinê 
ya di civakê de diyar bike daneyeke girîng e. Bazidi jî di pirtûka xwe 4dat û Rusûmatname'ê 
Tewayifê Ekradiyeyê de balê dikşîne ser rola jinê ya di nav civaka kurdan de û bi berfirehî kar 
û kirinên wan yên di dema şer, aştî, mirin û nexweşiyan de diyar dike. Li gor ku Bazîdî qalê 
dike dema kesekî xort, ezîzê li ber dilê malbatê, nexweş bikeve û bikeve nav nivînan jinên 
malbatê tên li dora wî dicivin û seba nexweşiya wî derbasî wan bibe dua û lava dikin û heta ji 
bo vê merasimekê jî li dar dixin: 

“Û “adetekî dinê jî li nik Ekradan heye mesela wekû mirofekî ciwan 'ezîzê wan 
wekû nexweş dibitin û nexweşiya wî zêde şiddet dikitin yanê di dereca mirinê 
dibitin û ji xo bêxeber dibitin ku her kes goya hêviya jînê ji wî mirofî dibirîn, 

mesela eger jin weyaxo xoh ü keçeki wi mirofi ciwan hebe weyaxo da hebe ev 
jinine ku xo û keç û da û jîn bitin yek ji wan ku zêde meyla wi nexweşî heye, îcarê 
ew jinik radibitin di nêva wê meclisê da sê caran li dora wî nexweşî diziviritin û 
dibêjitîn ku min canê xo fedayî vî filankesî kir, hûn şahid bin ku bilanî Xudê te ʻala 
heyatê bidite vî nexweşî, herçî qeda û belaya wî heye bilanî bête min. Eger “emrê 
min hebe min bi rida xo bexşî vî mirofî. Eger merga wî hebe bilanî ew merg bête 
min. Ew jinik sê caran li dora wî nexweşî dizivire wiha dibêjîtin. Carnan teşadif 
dikitin ku bi emrê Xudê te ‘ʻala ew mirofê nexweş ecel nehatiye paşê şifayê dibinitin 
û ew jinik ku wiha ev 'ehde kiriye bi emrê Xudê nexweş dikevitin û fewt dibitin. 
Lakin ev “adete mexşûş e bi jinan ku der heqê mêr û bira û kurêd xo da ni dikin, 
lakin jîn ji boy jinan û mêr ji boy mêran nakin.” (Celalî, 2016: 235, 236). 


Wekî ku Bazîdî jî qal dike li gor vê baweriyê, gava ew dayik û yan xuşk li dora wî kesî 
bigere -ku tu carê ev ne jin û keç e; kur, bira, bav yan jî mêr e- ji Xwedê re lava û dua bike, ew 
nexweşî diçe wê kesa li dora wî digere û kesê nexweş ji wê nexweşiyê difilite. Lê ev bawerî û 
kirin, îro di nav gel de bûye biwêj, wateya jêhezkirin û berketinê dide. Dê û xuşk, ango jin ji bo 
mêran dibêjin “ez li dora te bigerim”. Ev helwesta jinê ya li hember bûyerên xirab di kilaman 
de bi awayekî berbiçav derdixe holê, rol û statuya we ya di civakê de nîşan dide. 


5. Encam 

Ji kuliyata wêjeya devkî, cureyê herî berbelav -ligel pêşketina teknolojiyê, derketina 
amûrên ragihandinê yên wekî radyo, têlevîzyon, telefon, înternet û hwd.- kilamên dengbêjan 
in. Reng û awayê îcrakirina wan guherîbe jî kilam di nav civakê de xwedî bandor in û dibin 
çavkaniya gelek cureyên modern yên wêjeyê. Loma di şano, fîlm, roman, novel û çîrokan de bi 
awayekî berbiçav tên xuyanê. Ev yek jî cihê kilaman û her wiha dengbêjan ya di pêkhatina bîra 
çandî, civakî û dîrokî de nîşan dide. 

Di vê qadê de kilam wekî cureyekî berbiçav derketiye pêş û ji bo ragihandin û 
agahdarkirina civakê xwedî roleke mezin e. Çawa ku me di mînakên borî de jî dît, dengbêj di 
kilamên li ser êş, afat û bobelatan de wêneyekî jîndar li ber civakê radixin û seba hişyarkirin û 
agahdarkirina gel ji gelek derfetên teswîr û vegotinê sûdê werdigrin. Bi taybetî di kilamên li ser 
bûyerên biêş û diltezîn de herî bêtir jin -dayik, jin, xuşk û keç- derdikevin pêş. Jin bi hest, 
dilovanî û hezkirina xwe kilaman dibêjin an jî ji dengbêjan re dibin jêder û bi vî awayî kilamên 
rengîn û bi bandor derdikevin holê. 

Bi kurtî meriv dikare bibêje ku kilam, ji bo ragihandina çand û bîra devkî ya civaka kurd 
çavkaniyên girîng in. Her wiha kilam, bi zimanê xwe yê edebî ji bo edebiyata kurdî çavkaniyên 
dewlemend in. Lewra bi teswîr, peyv, biwêj û mînakên di kilaman de tên bikaranîn, zimanekî 
edebî û fesîh derdikeve holê û ev taybetiya wan ji bo kurdî gencîneyeke dewlemend û rengîn 
pêk tîne. 

